REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/26-15

26. januar 2015. godine

B e o g r a d

ZAPISNIK

38. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 26. JANUARA 2015. GODINE

Sednica je počela u 11,05 časova.

Sednicom je predsedavao Veroljub Arsić, predsednik Odbora.

 Sednici su prisustvovali članovi Odbora: Dušica Nikolić, Miloš Tošanić, Olivera Pešić, Dejan Radenković, Ivan Jovanović, Momo Čolaković i Žika Gojković.

 Sednici su prisustvovali zamenici članova Odbora: Zoran Bojanić, zamenik Nikole Jolovića i Goran Kovačević, zamenik člana Odbora kome je prestao mandat narodnog poslanika.

 Dragoljub Zindović, član Odbora, pristupio je sednici u toku razmatranja pete tačke dnevnog reda.

 Mirjana Marjanović, zamenik Dušice Nikolić, pristupila je sednici u toku rasprave po petoj tački dnevnog reda. Po pristupanju zamenika sednici, Dušica Nikolić je napustila salu u kojoj se održavala sednica.

 Sednici nisu prisustvovali članovi Odbora: Radmilo Kostić, Nikola Jolović, dr Milorad Mijatović, Vojislav Vujić, Đorđe Stojšić i Zoltan Pek.

 Na poziv predsednika, sednici su prisustvovali i: Radoslav Sretenović, predsednik Saveta Državne revizorske institucije, Vladimir Vučković, član Fiskalnog saveta, Mirjana Marković, sekretar Državne revizorske institucije, Zlatiborka Andrejić, sekretar Fiskalnog saveta i Jasmina Vratonjić, načelnik Službe za finansije i računovodstvo u Državnoj revizorskoj instituciji.

 Na predlog predsednika, Odbor je većinom glasova utvrdio sledeći

D n e v n i r e d

- Usvajanje zapisnika 37. sednice Odbora -

1. Razmatranje Predloga finansijskog plana Fiskalnog saveta za 2014. godinu koji je usaglašen sa Predlogom zakona o izmenama i dopunama Zakona o budžetu Republike Srbije za 2014. godinu i Ministarstvom finansija (broj 400-3817/14 od 23. oktobra 2014. godine);

2. Razmatranje Predloga finansijskog plana Fiskalnog saveta za 2015. godinu, sa projekcijama za 2016. i 2017. godinu sa Nacrtom kadrovskog plana Fiskalnog saveta za 2015. godinu (broj 400-4664/14 od 22. decembra 2014. godine);

 3. Razmatranje Predloga odluke o izmenama i dopunama Odluke o finansijskom planu Državne revizorske institucije za 2014. godinu (broj 400-3764/14 od 20. oktobra 2014. godine);

4. Razmatranje Predloga odluke o finansijskom planu Državne revizorske institucije za 2015. godinu, sa projekcijama za 2016. i 2017. godinu (broj 400-4426/14 od 8. decembra 2014. godine);

 5. Predstavljanje nalaza iz Izveštaja o revizijama koje je Državna revizorska institucija sprovela tokom 2014. godine (11 broj 400-4779/14 od 26. decembra 2014. godine);

 6. Obrazovanje Pododbora za razmatranje izveštaja o obavljenim revizijama Državne revizorske institucije.

\*\*\*

 Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnik 37. sednice Odbora.

 Odbor je većinom glasova prihvatio predlog predsednika Odbora da se obavi zajedničko razmatranje prve i druge tačke dnevnog reda, kao itreće i četvrte, imajući u vidu da se radi o predlozima akata čiji predlagači su Fiskalni savet, odnosno Državna revizorska institucija.

\*\*\*

 **Prva i druga tačka dnevnog reda:** Razmatranje Predloga finansijskog plana Fiskalnog saveta za 2014. godinu koji je usaglašen sa Predlogom zakona o izmenama i dopunama Zakona o budžetu Republike Srbije za 2014. godinu i Ministarstvom finansija i Razmatranje Predloga finansijskog plana Fiskalnog saveta za 2015. godinu, sa projekcijama za 2016. i 2017. godinu i Nacrtom kadrovskog plana Fiskalnog saveta za 2015. godinu

 Vladimir Vučković, član Fiskalnog saveta, upoznao je članove i zamenike članova Odbora sa predloženim izmenama Finansijskog plana Fiskalnog saveta za 2014. godinu i Predlogom finansijskog plana za 2015. godinu. Predloženim izmenama Fiskalni savet vrši usaglašavanje Finansijkog plana za 2014. godinu sa Predlogom zakona o izmenama i dopunama Zakona o budžetu Republike Srbije za 2014. godinu i Ministarstvom finansija, dok se predloženim finansijskim planom za 2015. godinu planiraju sredstva za rad Fiskalnog saveta u ukupnom iznosu od 30.583.000 dinara, što je usaglašeno sa Predlogom zakona o budžetu Republike Srbije za 2015. godinu i Ministarstvom finansija.

 Po ovim tačkama dnevnog reda nije bilo diskusije.

 Na predlog predsednika, Odbor je jednoglasno dao saglasnost na Predlog izmena Finansijskog plana Fiskalnog saveta za 2014. godinu, broj 401-00-21/2014-03 od 22. oktobra 2014. godine.

 Na predlog predsednika, Odbor je većinom glasova dao saglasnost na Predlog finansijskog plana Fiskalnog saveta za 2015. godinu, sa projekcijama za 2016. i 2017. godinu, broj 401-00-24/2014-03 od 17. decembra 2014. godine.

 **Treća i četvrta tačka dnevnog reda:** Razmatranje Predloga odluke o izmenama i dopunama Odluke o finansijskom planu Državne revizorske institucije za 2014. godinu i Razmatranje Predloga odluke o finansijskom planu Državne revizorske institucije za 2015. godinu, sa projekcijama za 2016. i 2017. godinu

 Radoslav Sretenović, predsednik Saveta Državne revizorske institucije, upoznao je članove i zamenike članova Odbora sa predloženim izmenama i dopunama Finansijskog plana Državne revizorske institucije za 2014. godinu i Predlogom odluke o finansijskom planu za 2015. godinu. Predloženim izmenama i dopunama Državna revizorska institucija planirala je sredstva za svoj rad u ukupnom iznosu od 511.516.000 dinara, od čega se na prihode iz budžeta Republike Srbije odnosi 506.890.000 dinara, a iz sredstava donacija inostranih zemalja i međunarodnih organizacija iz tekuće i ranijih godina 4.626.000 dinara. Odstupanja u izvršenju rashoda i izdataka u odnosu na sredstva opredeljena Zakonom o budžetu Republike nastala su zbog nemogućnosti da se u očekivanim rokovima obezbedi poslovni prostor za rad u Beogradu, Novom Sadu, Nišu i Kragujevcu, kao i usled nedobijanja u očekivanom roku saglasnosti Odbora za administrativno-budžetska i mandatno-imunitetska pitanja za prijem u radni odnos novih lica, što je imalo za posledicu neizvršenje u celosti Kadrovskog plana za 2014. godinu, kao i neizvršenje rashoda i izdataka na koje utiče broj zaposlenih.

 Predlogom odluke o finansijskom planu Državne revizorske institucije za 2015. godinu planirana su sredstva za rad Institucije u ukupnom iznosu od 577.613.000 dinara, od čega se na prihode iz budžeta Republike Srbije odnosi 577.598.000 dinara, a iz sredstava donacija inostranih zemalja i međunarodnih organizacija iz tekuće i ranijih godina 15.000 dinara. Visinu i raspored sredstava za određene namene, Državna revizorska institucija je utvrdila prema odredbama Zakona o budžetskom sistemu.

 Po ovim tačkama dnevnog reda nije bilo diskusije.

 Na predlog predsednika, Odbor je jednoglasno dao saglasnost na Predlog odluke o izmenama i dopunama Odluke o Finansijskom planu Državne revizorske institucije za 2014. godinu, broj 400-3780/2013-02 od 20. oktobra 2014. godine.

 Na predlog predsednika, Odbor je jednoglasno dao saglasnost na Predlog odluke o Finansijskom planu Državne revizorske institucije za 2015. godinu, sa projekcijama za 2016. i 2017. godinu, broj 401-4824/2014-02 od 3. decembra 2014. godine.

 **Peta tačka dnevnog reda**: Predstavljanje nalaza iz Izveštaja o revizijama koje je Državna revizorska institucija sprovela tokom 2014. godine

 Radoslav Sretenović, predsednik Saveta Državne revizorske institucije, predstavio je članovima i zamenicima članova Odbora nalaze iz Izveštaja o revizijama koje je Institucija sprovela tokom 2014. godine. Postupajući po Programu revizije za tu godinu, Institucija je sprovela reviziju 134 subjekta revizije, od kog broja se 66 izveštaja odnosi na reviziju finansijskih izveštaja i pravilnosti poslovanja, 62 izveštaja na reviziju sastavnih delova finansijskih izveštaja (45 - Sektor za reviziju budžeta lokalnih vlasti, 10 - Sektor za reviziju budžeta i budžetskih fondova i 7 - Sektor za reviziju organizacija obaveznog socijalnog osiguranja) i 6 izveštaja o reviziji odazivnih izveštaja. Takođe, Institucija je u navedenom periodu izvršila i prvu reviziju svrsishodnosti poslovanja koja se odnosi na upravljanje službenim vozilima direktinih korisnika budžeta Republike Srbije, koja je pokazala da postoji rizik da se njima upravlja na neekonomičan i neefikasan način.

 U izveštajnom periodu Institucija je tokom sprovođenja revizija finansijskih izveštaja dala 128 mišljenja na te izveštaje, od čega 5 pozitivnih mišljenja, 14 pozitivnih mišljenja na sastavne delove, 47 mišljenja sa rezervom na sastavne delove, 60 mišljenja sa rezervom i 2 uzdržavajuća mišljenja. Razlozi za davanje uzdržavajućih mišljenja leže u nemogućnosti pribavljanja dovoljno odgovarajućih revizijskih dokaza na kojima se bazira mišljenje usled elementarnih nepogoda (poplava) i postojanju interakcije neiszvesnosti i kumulativnog efekta na finansijske izveštaje. U istom periodu, Institucija je sprovodila i revizije pravilnosti poslovanja i o tome dala 128 mišljenja, od čega 1 pozitivno mišljenje, 2 pozitivna mišljenja na sastavne delove, 63 mišljenja sa rezervom, 57 mišljenja sa rezervom na sastavne delove, 3 negativna mišljenja na sastavne delove i 2 uzdržavajuća mišljenja.

 U postupku ispitivanja uspostavljanja i funkcionisanja sistema internih kontrola kod 72 subjekta revizije, Institucija je utvrdila da je interna kontrola uspostavljena i da efikasno funkcioniše kod 3 subjekta, da kod 5 subjekta nije uspostavljena, kod 16 subjekta ne funkcioniše na način da ista omogućava primenu zakona i poštovanje pravila interne revizije, dok je kod 3 subjekta ona uspostavljena ali ne funcioniše. Takođe, Institucija je u izveštajnom periodu vršila i proveru sprovođenja popisa imovine i obaveza, kao i usklađivanje knjigovodstvenog stanja sa stvarnim stanjem. U tom pravcu, Institucija je utvrdila postojanje nepravilnosti u popisu kod 32 subjekta revizije što iznosi ukupno 16,030 milijardi dinara, od kog iznosa nije izvršen popis imovine i obaveza u vrednosti od 16,013 milijardi dinara, dok se 17 miliona dinara odnosi na ostale nepravilnosti. U pogledu nefinansijske imovine, Institucija je utvrdila da ista nije popisana u iznosu od 13,678 milijardi dinara, finansijska imovina u iznosu od 1,309 milijardi dinara, obaveze u iznosu od 918 miliona dinara dok vanbilansna aktiva nije popisana u iznosu od 108 miliona dinara.

 Institucija je u izveštajnom periodu vršila i reviziju prihoda kojom prilikom su utvrđene nepravilnosti u ukupnom iznosu od 2,753 milijarde dinara, dok je u pogledu revizije rashoda za plate (zarade) i naknade zaposlenih, utvrdila nepravilnosti u ukupnom iznosu od 1,910 milijardi dinara. Takođe, Institucija je kod46 subjekta revizije utvrdila da rashodi za usluge po ugovoru nisu pravilno izvršeni i evidentirani u ukupnom iznosu od 967 miliona dinara, od čega se 586 miliona dinara odnosi na isplate obuhvaćene revizijom pravilnosti poslovanja koje nisu u skladu sa propisima (Zakon o budžetskom sistemu, Zakon o radu, Zakon o računovodstvu, Zakon o fiiansiranju lokalne samouprave, Uredba o budžetskom računovodstvu i drugi propisi), a 381 milion dinara odnosi se na nepravilnosti utvrđene revizijom finansijskih izveštaja.

 U delu primene Zakona o javnim nabavkama, Institucija je kod 73 revidirana subjekta utvrdila da izvršene nabavke dobara, usluga i radova nisu bile u skladu sa zakonom, odnosno u 363 slučaja, pri čemu iznos učešća nepravilnosti utvrđenih u javnim nabavkama u odnosu na iznos obuhvaćen revizijom iznosi 45,81%.

 U izveštajnom periodu, Institucija je dala ukupno 1489 preporuka radi otklanjanja nepravilnosti i unapređenja usklađenosti poslovanja sa zakonima i propisima. Najviše preporuka Institucija je dala u oblasti rashoda i izdataka (401), sistema finansijskog upravljanja (256) i nefinansijske imovine (155), dok je značajan broj preporuka dat i za oblasti prihoda i primanja (113) i javnih nabavki (87).

 U delu preduzimanja mera na osnovu zakonskog ovlašćenja, Institucija je u izveštajnom periodu podnela 111 zahteva za pokretanje prekršajnog postupka, 13 prijava za privredni prstup i 15 krivičnih prijava.

 U diskusiji su učestvovali: Ivan Jovanović, Dragoljub Zindović, Dejan Radenković, Momo Čolaković, Žika Gojković, Radoslav Sretenović i Veroljub Arsić.

 Tokom diskusije članovi Odbora su pohvalili aktivnosti Institucije u izveštajnom periodu i podržali njene napore u sprovođenju zakonskih odredbi koje se odnose na podnošenje zahteva za pokretanje prekršajnog postupka i krivične prijave nadležnom organu, posebno imajući u vidu probleme sa kojima se Institucija sreće u toj oblasti. Tom prilikom, članovi Odbora su podržali predlog predsednika Odbora o organizovanju posebne sednice na kojoj bi članovi Odbora, uz učešće predstavnika Institucije i pravosudnih organa, razmatrali razloge nepostupanja, odnosno neblagovremenog postupanja pravosudnih organa sa zahtevima i krivičnim prijavama koje podnosi Institucija. U nastavku diskusije, članovi Odbora su zatražili od predsednika Saveta Institucije određene informacije o subjektima i razlozima zbog kojih je Institucija davala uzdržana, odnosno negativna mišljenja u postupku revizije, kao i informacije o razlozima i subjektima protiv kojih je Institucija podnela zahteve za pokretanje prekršajnog postupka i krivične prijave.

 Pošto je predsednik Saveta Institucije odgovorio na postavljena pitanja, predsednik Odbora je zaključio raspravu.

 **Šesta tačka dnevnog reda:** Obrazovanje Pododbora za razmatranje izveštaja o obavljenim revizijama Državne revizorske institucije

 Predsednik Odbora obavestio je članove i zamenike članova Odbora o potrebi obrazovanja pododbora sa zadatkom da razmatra izveštaje o obavljenim revizijama korisnika javnih sredstava koje Državna revizorska institucija podnosi Narodnoj skupštini i priprema odgovarajuća dokumenta za potrebe Odbora u postupku kontrole primene republičkog budžeta u smislu zakonitosti, svrsishodnosti i efikasnosti trošenja javnih sredstava. S tim u vezi, dogovoreno je da služba Odbora prethodno pribavi podatke o članovima i zamenicima članova Odbora koji su zainteresovani da učestvuju u radu tog pododbora, kao i da Odbor na jednoj od narednih sednica, donese odluku o obrazovanju predmetnog pododbora.

\*\*\*

 Predsednik Odbora obavestio je članove i zamenike članova Odbora da će po završetku sednice, uputiti poziv predsednicima poslaničkih grupa u Narodnoj skupštini da odrede svoje predstavnike koji će učestvovati u radu Radne grupe za uvođenje Portala za nadzor nad javnim finansijama, koju će Odbor obrazovati na jednoj narednih sednica, u skladu sa Akcionim planom za sprovođenje Nacionalne strategije za borbu protiv korupcije u Republici Srbiji za period od 2013. do 2018. godine.

\*\*\*

 Sednica je završena u 12,55 časova.

Sednica je tonski snimana.

 SEKRETAR PREDSEDNIK

 Aleksandra Šašo Veroljub Arsić, s.r.